**„13 Jul - Plantaže“ a.d. Podgorica**

**Ul. Šarla de Gola br. 2**

**ODBORU DIREKTORA “13 JUL PLANTAŽE” AD**

**Predmet:** Obrazloženje razloga za izmjenu važećeg Statuta Društva

Odredbom člana 112 stav 2 tačka 1 Statuta Društva, propisano je da za izvršnog direktora Društva, između ostalog, može biti izabrano lice koje, pored uslova propisanih pozitivnim propisima, te posjedovanje adekvatnih stručno upravljačkih umjeća, mora da ispunjava i poseban uslov - radno iskustvo na privrednim i/ili finansijskim poslovima, od čega najmanje 10 (deset) godina na rukovodećim poslovima, odnosno na poslovima sa posebnim ovlašćenjima i odgovornostima.

Ovakva formulacija se u prethodnom periodu pokazala kao nedovoljno precizna, pa čak i neprimjenjiva, budući da je dovela do različitih tumačenja koji poslovi se smatraju poslovima sa posebnim ovlašćenjima i odgovornostima, odnosno rukovodećim poslovima, u smislu citirane odredbe, do te mjere da je tumačena na način koji je u potpunoj suprotnosti sa ciljem ove odredbe. Primjera radi, u jednom od obavještenja inspekcije rada, povodom inicijative za ocjenu zakonitosti imenovanja ranijeg izvršnog direktora, inspektor rada navodi da nije ovlašćen da utvrdjuje da li je neko radno mjesto validno i mjerodavno za ispunjavanje uslova za radno mjesto direktora, već samo cijeni činjenicu da je imenovano lice obavljalo poslove radnog mjesta zamjenika direktora, što ukazuje da je bilo na upravljačkoj poziciji. Proizilazi da, primjenom citirane odredbe, za izvršnog direktora Društva može biti izabrano lice koje je registrovano kao direktor jednočlanog Društva sa ograničenom odgovornošću, i radi se o npr. vlasniku kioska ili štanda na pijaci. Dakle, to lice, ispunjava traženi uslov ,jer je isto formalno registrovano kao direktor(upravljačka pozicija), iako nema bilo kakvih drugih dokaza da to lice zaista posjeduje bilo kakve menadžerske vještine.

Pored navedenog, za ukazati je da je nelogično i suprotno praksi u drugim privrednim subjektima, propisivati strožije uslove za izbor izvršnog direktora od uslova propisanih za članove Odbora direktora, kao najvišeg upravljačkog organa u Društvu, kao je to regulisano važećim Statutom.

Naime, iz odredbe člana 87 Statuta Društva proizilazi da je u pogledu radnog iskustva za člana Odbora direktora potrebno najmanje 10 (deset) godina radnog iskustva na poslovima za koje je predviđeno posjedovanje visoke stručne spreme, ali ne i najmanje 10 godina radnog iskustva na upravljačkim ili poslovima sa posebnih ovlašćenjima i odgovornostima kao što je slučaj za izbor izvršnog direktora. Primjera radi, u Statutu Elektroprivrede Crne Gore uslovi za izbog izvršnog direktora su identični uslovima za izbog članove odbora direktora ( VII-1 i radno iskustvo od 5 godina). Ovo pitanje je na idetničan način regulisanom i Statutom CGS-a.

Razlog za predlaganje izmjene citirane odredbe važećeg Statuta, sadržan je u potrebi da se ova odredba definiše na način koji će obezbijediti jedinstveno tumačenje, te izbjegla dominacija forme nad suštinom. Smatramo da je cjelishodno izmijeniti navedenu odredbu Statuta na način što će se propisati mjerljivi kriterijumi za izbor direktora , bez formalnih ograničenja u pogledu relevantnog iskustva u upravljanju, koja ne služe svrsi i ne garantuju dobar izbor, već naprotiv ostavljaju prostor za tumačenja i primjenu koja je suprotna cilju zbog kojeg je uslov propisan.

Predloženo rješenje kojim se pripisuju kriterijumi za imenovanje izvršnog direktora – VII- 1 stepen stručne spreme, adekvatna stučno-upravljačka umjeća, te radno iskustvo od 10 godina na privrednim i/ili finansijsim poslovima daju Odboru direktora mogućnost da procijeni i izabere kvalitetnog kandidata, bez potrebe da se ovlašćenja Odbora ograničavaju pretjeranim formalnim uslovima.

Smatramo da će usvajanjem predložene izmjene Statuta značajno unaprijediti korporativno upravljanje u Društvu, na način da će jasnije i cjelishodnije biti propisani uslovi za izbor izvšnog direktora , što će, u svakom slučaju imati za posljedicu kvalitetniju i sveobuhvatniju zaštitu ukupnih interesa Društva.

“13.Jul-Plantaže”AD

ODBOR DIREKTORA